Ta wa ina me hwe pain ca noc cucuhu' oro wari' co om howa nanapa' me.
Xi noc cain' ara cacapa' ta,
mam' pe wet jein ta.
Noc cain' cacapa' ca' ira ac caparut na.
Mo xi win ma' ne huhun oro wari' co om howa nanapa' ma',
om ac ne xira ca noc cucuhu' pain ca win ma' ne cucuhu' ma'.
Ane tora' ca' xuhu' cocon ne.
Om ca win ma' ne mami' huhun.
Je ca noc cucuhu' ma' quem.
Mam' pe wet jein ca tomi' xuhu' pane:
Wari' co taramaja mi' e' non taramaxicon nucun ma',
om ca hwara' opa tiquin' ca' con taramaxicon nucun,
ac i ma' na ca tomi' xuhu' pane.
Je ca tomi' xuhu' ca':
Carawa ca ara mi' cacapa' oro wari' ma',
je ta ara mi' cucuhu' quem.
Ja' tequi' quep em' nanapa' oro wari' co noc nanapa' ma',
ja' tequi' quep em' ac cucuhu' tara quem.
Ma' nana co tomi' ha' nanapa' pain ca tomi' xo' toton pain capija ca',
ma' ac caca tara co tomi' ha' nunuhu' pain ca tomi' xo' huhun pain quem.
Oro wari' co noc nanapa' ma',
om ca querec pin' cocon Te co hwet roron oro wari' ta napa'.
Je ca noc xuxun cucuhu' ma'.
Je ca quep em' xuxun cucuhu' ma' quem.
Xi taxipa' ara mahu' ta.
Mo xi om maqui' tain macan' ca',
mo xi om tomi' toton oro wari' co noc nanapa' ma',
om xi tomi' em' cocon pain ca caracat wa Te Iri' Jam.
Ane tomi' toton ne.
Om ca tomi' narain ho' ac xucucun pain ca caracat nucucun.
Oro wari' co noc nanapa' ma',
om ca xica' pe ta' pain ca noc cacapa'.
Noc nonon Te quem.
Mo xi om querec cacapa' pain ca an hwet pe tain ca hwara' opa ne pane,
pain ca ara tain ca om ara taxi' ne ca wari' wa pane,
om xi tomi' em' cocon pain ca caracat wa Te.
Ane querec cacain ne.
Noc cara nanapa',
noc cara nonon Te quem.
Je i ma' ira,
na e' na pain ca noc cacapa' ta.
Ma' ta hwet pin ne ca xirao' pe xine capijacon Te ca howa paxi' caca ca'.
Noc ximama' nanapa',
ac i ma' na ca xirao' pe nein pata' ta naparut.
Hwet iri turuhu' co quep xiho' xim nuhu' ne,
tomi' xo' ac cuhu' tara pain oro ca iri'o' wa con Te Iri' Jam ta ac caparut na.
Tomi' inain Tamataracon Te ta,
taraju pa' hwe?
Maqui' toron Te.
Wata' tara co mam' nuhu' pain.
Tomi' hwet ac cocon tara oro wari' pata'.
Tomi' hwet pan ac mahu' tara cocon oro wari' quem.
Xi wara to ho' ara mahu' pain cara pane,
pain ca xo' pijim' qui' xuhu' pain cara pane na ca tomi' caparut ma'.
Wara tomi' hwet inuhu' pain oro ca tomi' ne ca' ac caparut na.
Ma' ta om aram aram i'ina ne xumuhu' pain ca quep em' xim cucuhu' oro win judeu hwe ma' inuhu'.
Mana' hwerehwet ca' tuturuhu' pain oro xirim ca cut in to xujuhu' ma'.
Om ta corom mami' ac hwein.
Om ta xica' pe ne ca mana' hwerehwet cucuhu' quem,
main ma' tatara co to' parapa' pin xim nunuhu'.
Coromicat ximama' tatara quem:
Ara urut pain ca param nucun Iri' Jam pain ca to' parapa' pin urut cocon caram cwa' ta tatara pain ca coromicat pan teretem nucucun pahu'.
Ara ac i ma' tuturuhu',
xi querec pin' cocon Te Iri' Jam ta.
Om ca querec pin' cacapa' quem.
Tomi' hwet inuhu' pain ca quep xim cucuhu' ma'.
Ame hwe e',
aram aram maqui' iri tara xec nein ca quep em' xim cucuhu' ne,
mam' pe wet ac hwein tara ca tomi' ne ca',
pain ca quep em' xim nunuhu' ta xuhu' ca'.
Om ca wara tomi' hwet xuhu' pain cara pane,
pain ca xo' taxipa' qui' mahu' pane.
Xi om ne ca pe ho' pe ho' wet ara xuhu' pane ta na ca tomi' caparut ma'.